Alana Bailey, Hoof: Kultuursake, AfriForum
Al wat ons nou weet, is dat die wêreld nooit weer dieselfde gaan wees nie. Ons kan aanvaar dat nuwe veiligheidsmaatreëls in die toekoms op lughawens en by grensposte sal voorkom, maar ons voete gaan nog jeuk en reis sal ons nog reis.
Die afgelope paar maande word ons by AfriForum oorval met navrae van Suid-Afrikaners wat soms wanneer grense skielik sluit, gestrand raak. In die ergste gevalle gebeur dit wanneer hulle iewers is waar daar bitter weinig toegang tot geriewe, kommunikasie, beskerming of lewensmiddele is.
Omdat 'n mens wil voorkom dat dit gebeur, volg hier 'n paar wenke vir toekomstige reisigers om die reis met lekkerkry klaar te kry, as ek nou woorde in Langenhoven se mond mag lê … Hierdie pandemie het almal onkant betrap en steeds bly verskillende lande se reaksies daarop uiteenlopend en onvoorspelbaar. Ons moet egter so ver as moontlik voorbereid daarop wees, asook op ander gebeure wat 'n mens se planne dalk in die wiele kan ry.
Neem ekstra medikasie saam. As jy enige chroniese medikasie neem, sorg altyd dat jy 'n paar dae se ekstra voorraad saamneem. Vlugte kan vertraag word, of stakings kan openbare vervoer lamlê en dan moet jy ekstra medisyne hê. Neem ook jou voorskrif en die medikasie se inligtingspamflet saam. Dieselfde medisyne het nie altyd dieselfde naam oraloor nie en as 'n apteker die pamflet het, kan 'n plaasvervangende middel makliker gevind word. Onthou, ongelukke kan ook gebeur soos dat medisyne uitval en dan moet jy nog kry, al het jy voorsorg getref.
Reisigers kan nie op 'n leë maag marsjeer nie. Hou altyd iets om te eet in jou handbagasie. Staatmakers is energiestafies, sjokolade, of goeie ou Mariebeskuitjies. As vloeistof toegelaat word, neem water of melk saam.
Maak seker watter COVID-maatreëls bestaan en hou in gedagte dat dit op kort kennisgewing kan verander. Dit sluit die sluiting van grense en vereistes vir bewyse van inenting en toetse in. Maak ook seker watter regulasies in die land geld – is daar 'n aanklokreël, waar en wanneer moet jy 'n masker dra, ensovoorts.